Ермэлыхэр зэтраукIауэ къэзылъытэхэм Сириер яхохьэ
Сирием и ЦIыхубэ Советым (Парламентым) мазаем и 13-м зэдэарэзыуэ Iэ щаIэтащ Уэсмэн Тыркум ермэлыхэр хьэлэч къызэрыща- щIар зымыдэ резолюцэм и телъхьэу.
ХъыбарегъащIэ агентствэхэм къызэратымкIэ, Уэсмэн империем ермэлыхэм лъапсэрых къызэрыщыхуагъэкIуар къалъытащ къэрал 30-м. Ауэ езы Анкара зиумысыжыркъым ермэлыхэр зэрызэтраукIамкIэ. Абы къыдощI, Азербайджанри яхэту, къэрал зыбжанэ.
Сирием и ЦIыхубэ Советым къищта унафэм пэджэжащ Армением нэгъуэщI къэрал IуэхухэмкIэ и министерствэр: «Дэ пщIэшхуэ худощI Сирием Уэсмэн империем ермэлыхэр зэрыщызэтраукIар къызэрилъытар.
А хьэкIэкхъуэкIагъэр а зэманым Уэсмэн империем и тепщэныгъэм щIэта Сирием и щIыналъэм нэхъыбэу щалэжьащ, абы къыхэкIыу Армениемрэ Сириемрэ я цIыхубэм ар я зэхуэдэ тхыдэм хэтщ».
Тыркум и МИД-р пэджэжащ Сирием и Парламентым къищта унафэм. Абы ар «фэрыщIыгъэу» къилъытащ: «Нобэ Сирием и Парламентым 1915 гъэм Тыркум хьэкIэкхъуэкIагъэ щалэжьа хуэдэу къищта унафэр фэрыщIыгъэ зэфэзэщщ. Езы Сирием илъэс куэд хъуауэ цIыхухэр щызэтраукIэ, мелуанхэр щтапIэ ихьэжащ, я унэхэр ябгынэри. ИтIани мыукIытэу мэпсэлъэф».
Дауи, Дамаск илэжьар политикэ Iуэхуу зэрыщытым шэч гуэри къытумыхьэми хъунущ. Щхьэ ирагъэхьэлIа а унафэр мы зэманым? Ар къызыхэкIар Сириемрэ Тыркумрэ я зэхущытыкIэхэр Идлиб щIыналъэм щекIуэкIхэм я ужькIэ хуабжьу зэрызэщIэплъарщ.
Дамаск ича лъэбакъуэм КъуэкIы- пIэ Гъунэгъум щыщыIэ щытыкIэр нэхъри ткIий ещI. Абы нэхърэ нэхъыфIт иужь илъэсхэм Сирием щекIуэкIхэм хэпщIа къэралхэм а щIыналъэм щытыкIэр зэтес зэрыщащIыжыну Iэмалхэр къагъуэтамэ.
Шал Мухьэмэд.
